Downloaded from YTS.MX
Official YIFY movies site: YTS.MX
हे विद्वान और कोमल हृदय आत्मा।
क्या आपको वह समय याद है...
जब हमारे पास सब कुछ था?
क्या आप उस समय के सपने...
देखती हैं जब हमें जाना पड़ा था?
जब आप हमें लेकर गई थीं...
और कैसे यह सब शुरू हुआ था।
चिवेटेल इजीओफ़ोर द्वारा सुनाई गई
हाथियों की रानी
हमारी कहानी एक जलाशय के पास से आरंभ होती है जिसे तूफ़ान ने भरा था।
यहाँ के शानदार पशुओं के झुण्डों में संसार के अंतिम विशालकाय हाथी हैं।
एक महान वंश के वंशज, जो किसी समय पूरे अफ़्रीका में फैले हुए थे।
इन सबकी रानी है, अथेना।
वह एक पचास-वर्षीय कुलमाता है और अपने पूरे विस्तृत परिवार की प्रमुख है।
हममें से अधिकतर लोगों की तरह, उसके भी पड़ोसी हैं।
और यह उनकी भी कहानी है।
उसके परिवार में उसकी मादा रिश्तेदार और उनके बच्चे हैं।
वे सब एक-दूसरे के इतने क़रीब हैं कि बच्चे तो जैसे भाई-बहन ही हों।
अथेना का परिवार उसके अनुभव और बुद्धिमता पर भरोसा करता है,
क्योंकि उसी के लिए फैसलों पर उनका जीवित रहना निर्भर करता है।
उसकी सबसे छोटी बेटी, प्रिन्सेस, एक वर्ष की है।
और अपनी माँ की तरह ही शांत है।
और फिर है वेवे,
झुँड का शरारती लड़का।
वह हमेशा प्रिन्सेस से दोस्ती करने की फ़िराक में रहता है।
पर वह कुछ ज़्यादा ही कोशिश करता है और उस कारण अकसर मुसीबत में फँस जाता है।
लड़का होने के नाते, वेवे किशोर होने तक परिवार के साथ रहेगा
और उसके बाद घर छोड़ कर सिर्फ़ मर्दों वाले एक झुँड में चला जाएगा।
मीमी परिवार की सबसे नई सदस्य है।
उसका जन्म तूफ़ान के दौरान हुआ था।
शिक्षा से भरे पूरे जीवन का आज उसका पहला दिन है।
अगले दो साल के लिए, वह पूरी तरह से अपनी माँ के दूध पर निर्भर रहेगी।
उसकी माँ, माला, पाँच साल में एक ही बार जन्म देती है,
जिस कारण हर बच्चा बहुमूल्य है।
चाहे दूध उसे माला पिलाएगी,
पर मीमी को उन सब का प्यार मिलेगा,
क्योंकि एक हाथी के बच्चे की परवरिश पूरा झुँड मिलकर करता है।
यह अथेना का प्रदेश है।
अभी के लिए, यहाँ उनकी ज़रूरत की हर चीज़ है।
हर रोज़ वह अपने परिवार को मुख्य जलाशय पर लेकर आती है,
जो उसके पड़ोसियों के लिए परेशानी पैदा कर देता है।
पर उन्हें हाथियों की आवश्यकता है
क्योंकि उन्होंने ही जलाशय बनाया है और वही अब उसे कायम रखते हैं।
पर बुल फ़्रॉग को तो महसूस होता है कि निर्माण-कार्य कभी ख़त्म ही नहीं होता।
परिवार के अधिकतर पड़ोसी हाथी के पैर की उँगली की ऊँचाई पर रहते हैं।
किसी ना किसी तरीके से, वे सब अपने विशालकाय साथियों पर निर्भर हैं।
यह जलाशय उन सभी का घर है।
पर जिस क्षण से सूरज निकलता है,
यह छोटा होना शुरू हो जाता है।
तो अपना-अपना परिवार बड़ा करने की दौड़ चालू है।
बुल फ़्रॉग ने तुरंत इसकी शुरुआत कर दी है
और जल्दी ही उसके बच्चे जन्म ले लेंगे।
उनके नीचे, किल्ली मछली के लिए यह जानने का कोई तरीक़ा नहीं
कि अथेना का परिवार कब और कैसे उनकी मदद करेगा।
अभी तो उन्हें, एक-दूसरे के सिवा कुछ नज़र नहीं आ रहा।
जब भी नर मादा को गले लगाता है, वह एक अंडा दे देती है...
और तुरंत उसे गाड़ देती है।
रात होते ही, अथेना जानती है कि उसे विशेष तौर पर सतर्क रहना होगा।
इसलिए वेवे और मीमी की बेहतर सुरक्षा के लिए उसका परिवार खड़े-खड़े ही सोएगा।
पर उनके कुछ पड़ोसियों के लिए तो,
मस्ती का समय अभी शुरू ही हुआ है।
अगर आप एक मादा फ़ोम फ़्रॉग हैं, तो एक ही साथी कभी पर्याप्त नहीं होता।
वह फ़ोम दावत के लिए पूरी भीड़ को न्योता देती है।
अथेना के जलाशय पर यह इस मौसम का पहला कार्यक्रम है।
मर्दों द्वारा बनाई गई झाग में वह अपने अंडे देगी,
और वे सुरक्षित उसके अंदर विकसित होंगे।
ऊपर, एक इजिप्शन बतख़ एक कदम और आगे है।
वह कुछ हफ़्ते पहले अंडे दे चुकी है।
उसके चूज़ों को उड़ने के लिए तैयार होने में दो महीने लगेंगे।
तब तक, यह जलाशय ही उनका घर होगा।
चूँकि मीमी इतनी छोटी है, अथेना पानी से बहुत दूर नहीं जाएगी।
वह सदा सतर्क रहती है जब तक एक नवजात का वज़न बढ़ना शुरू होकर वह ताक़तवर नहीं हो जाता।
वेवे पहली बार अपने से किसी छोटे से मिला है
और वह उससे दोस्ती करने का भरसक प्रयास कर रहा है।
जहाँ कुछ जीव अपने घोंसले बनाना शुरू कर रहे हैं,
वहीं कुछ और बनाना समाप्त कर रहे हैं।
फ़ोम फ़्रॉगों के लिए यह रात बहुत लंबी रही
और अब वे थकने लगे हैं।
पर एक मस्तीख़ोर को तो कम से कम घर जाने के लिए टैक्सी मिल गई है।
कभी-कभी, किसी फ़ोम फ़्रॉग को सवारी करनी पड़ जाती है
चाहे उसकी इच्छा हो या ना हो।
फ़ोम फ़्रॉग को धूप में बैठना अच्छा लगता है।
पर इससे एक शिशु की नाज़ुक त्वचा जल सकती है,
इसलिए वेवे मीमी को छाया ढूँढने के सबसे अच्छे तरीके दिखाता है।
जब तक जीना आसान है,
अथेना तनावमुक्त होकर बच्चों को आराम करने दे सकती है।
पर वेवे कभी भी देर तक लेटा नहीं रहता।
वह मीमी के आने से बहुत उत्साहित है
और अपनी नई दोस्त को जगाकर उसके साथ खेलना ज़्यादा पसंद करेगा।
जब तक संभव है, मीमी का आराम करना ज़रूरी है।
उसे ताक़तवर बनना होगा ताकि वह अपने परिवार की बराबरी कर सके।
मादा बतख़ अपने चूज़ों को जलाशय की सुरक्षा में लेकर जाना चाहती है।
उनके लिए भी यह पहला दिन है।
और एक थकाने वाली रात के बाद, उन्हें कोई जल्दी नहीं है।
वैसे भी, जो वह करने को कह रही है, उसके लिए बहुत गहरे विश्वास की आवश्यकता है।
उनके मन में संघर्ष चल रहा है
कि एक साथ रहें या अपने माता-पिता के साथ जाएँ।
शिकारी पक्षी की एक उड़ान उन्हें यक़ीन दिला गई
कि उनके जीवित रहने की सबसे अधिक संभावना मम्मी-पापा के साथ रह कर ही है।
हर परिवार में एक सदस्य ऐसा होता है जो सबसे अंत में और देर से काम करता है।
हम इसका नाम स्टीवन रखेंगे।
माता-पिता को भरोसा है कि बच्चे उनके साथ ही रहेंगे
इसलिए उन्हें नहीं पता कि स्टीवन पीछे छूट गया है।
कभी-कभी, अंत में और देर से काम करने वाले की किस्मत भी साथ दे देती है।
प्रदेश के बारे में अथेना को जो जानकारी है,
वह कई सदियों से माँ द्वारा बेटी को सौंपी जाती रही है।
उसके दाँत किसी भी कुलमाता से अधिक लंबे हैं।
दाँत का यह चिह्न कई वर्षों से घास और बेलों से उलझने का परिणाम है।
जो बेलें उसे सबसे ज़्यादा पसंद हैं, उनमें हर साल कुछ ही दिन फूल खिलते हैं।
और उसे अच्छी तरह पता है वह कहाँ मिलेंगी।
दावत की आशा परिवार का ध्यान इस चीज़ से हटा देती है कि
उनके पैरों के नाखून के क़रीब क्या हो रहा है,
तो अब उनके रास्ते से हटना पड़ोसियों की अपनी ज़िम्मेवारी है।
गिरगिट सुरक्षा के लिए अपने बदलते रंग पर निर्भर करता है।
पर कई बार अचल रह कर आसपास के परिवेश में मिल जाना
सबसे बुरा निर्णय हो सकता है।
वह शायद भयभीत होने के उतना ही क़रीब है
जितना एक गिरगिट हो सकता है।
अथेना के परिवार के लिए,
इस हरियाली के मौसम में घर में ज़िंदगी एक कोमल लय इख़्तियार कर लेती है।
वह उन्हें गरमी होने तक खाने देगी
और फिर उन्हें पानी पीने के लिए ले जाएगी।
तूफ़ान ख़त्म हुए चार ही दिन हुए हैं,
पर फ़ोम फ़्रॉगों के घोंसले धूप में तप चुके हैं।
और अब तैयार हैं।
अगले कुछ हफ़्तों के लिए, यह जलाशय ही मेंढकों के छोटे-छोटे बच्चों का घर होगा।
जब वे पैदा होंगे, अथेना का परिवार उनसे बेख़बर रहेगा,
पर उनके नीचे रहने वाले
किल्ली मछली और टेरापिन उनसे बेख़बर नहीं रहेंगे।
केवल सबसे बड़ा टेरापिन ही उन तक पहुँच पाएगा।
उसका इनाम है मेंढक के नर्म बच्चों से भरी मिठाई।
पानी में मीमी पहली बार आई है।
इसलिए वह छिछले सिरे की ओर से आरंभ करती है
और उसे किसी प्रोत्साहन की आवश्यकता नहीं।
अथेना के परिवार के लिए, यह स्वर्ग है।
पर अगर दोबारा बारिश नहीं हुई, तो जलाशय कुछ ही हफ़्तों में गायब हो जाएँगे।
अथेना जानती है अगर ऐसा हुआ तो उन्हें यह प्रदेश छोड़ कर जाना पड़ेगा।
इसलिए उन्हें इस प्रचुरता के समय का भरपूर फ़ायदा उठाना चाहिए।
प्रिन्सेस अपनी माँ को देखकर सीखती है कि उसे क्या खाना चाहिए।
पर छोटे बच्चे अभी भी दूध पीते हैं।
इससे वेवे को अपने पैरों और सूँड की क्षमताएँ सुधारने का समय मिल जाता है।
पर महीनों बीत जाएँगे इससे पहले कि वह इस स्तर का नियंत्रण हासिल कर पाए।
अथेना को भान है कि सूखा मौसम आने वाला है।
और उसके लिए तैयार होने का एकमात्र तरीका है वज़न बढ़ाना।
इसका मतलब है ठूँस-ठूँस कर खाना।
पर जो अंदर जाएगा...वह बाहर भी तो आएगा।
गुबरैले के लिए तो, यह भगवान का प्रसाद है।
ख़बर दूर-दूर तक पहुँच चुकी है।
और औरों के भी पहुँच जाने के कारण
आराम से खाने का कोई समय नहीं है।
उसे जल्दी से जल्दी इसके गोले बना लुढ़का कर ले जाने होंगे,
क्योंकि चारों ओर लुटेरे मौजूद हैं।
विजेता को अपने इस गोले को छुपाने के लिए अब नरम भूमि ढूँढनी होगी
ताकि वह शांति से भोजन कर सके।
गुबरैलों को खाना देने के अलावा
अथेना का परिवार इस प्रदेश को मुफ़्त में बागबानी की सेवा प्रदान करता है।
उनके खाए अधिकतर बीज, बिना पचे उनके अंदर से निकल जाते हैं।
और जहाँ भी वे लोग जाते हैं, यह बीज खाद के गोलों में वहाँ रोपे जाते हैं।
कछुआ किसी का इंतज़ार कर रहा है।
और उसके दिमाग़ में जो चल रहा है, उसके लिए उसे अभी समय रहते कुछ खाना होगा।
बारिश का कोई नामोनिशान ना होने से, दिन पर दिन गरमी बढ़ रही है और साथ ही गुस्सा भी।
परिवार में छोटी उम्र के सदस्य होने के कारण, हाथियों के आने पर
बतख़ों को सुरक्षित दूरी बना कर रखनी होगी।
पर पानी का स्तर गिरने और गरमी से परेशान हाथियों के कारण
यह थोड़ा कठिन है।
वे जानते हैं धौंस दिखाने वाले से उलझना ठीक नहीं होगा।
तो अपनी इज़्ज़त बचाने के लिए वह एक कबूतर पर ही सारा जोश निकालती है।
एक बार फिर से स्टीवन ने देर कर दी है।
और वह पीछे छूट गया है।
और इस बार, वह खो गया है।
कछुए के लिए, ज़िंदगी बेहतर होने लगी है।
एक मादा कछुआ पानी पीने आई है।
वह उसे आराम से बीच में रोक सकता है।
पर उसे प्रभावित करने के लिए, उसे साबित करना होगा उसमें उसके बराबर ताक़त है।
और इसका मतलब है सैर पर जाना।
एक लंबी सैर।
स्टीवन ने इससे पहले कभी ऐसे जीव नहीं देखे।
पर अगर उसे अपने परिवार से
दोबारा मिलने का मौक़ा चाहिए तो उसे अपना बचाव करना सीखना होगा।
अंतिम और सबसे देर से आने वाले से
बढ़ कर अब स्टीवन गुमशुदा पर भाग्यशाली बन गया है।
अथेना के कुछ पड़ोसी तभी आते हैं जब घास सूखनी शुरू हो जाती है
और खाना मिलने लगता है।
मक्षिका भक्षी अथेना के परिवार में कुछ ही दिन के लिए तब शामिल होते हैं
जब प्रदेश के टिड्डे सबसे स्वादिष्ट होते हैं।
उन्हें बाहर निकालने के लिए वे परिवार पर निर्भर करते हैं।
मक्षिका-भक्षियों की दोस्ती तभी तक टिकेगी जब तक टिड्डे यहाँ हैं।
जैसे ही वे ख़त्म होंगे, ये पक्षी यहाँ से चले जाएँगे।
स्टीवन भी बाकी सबकी तरह टिड्डों के बारे में उत्साहित है।
उसमें निपुणता की चाहे कमी हो पर अभिलाषा भरपूर है।
वहाँ नीचे, पैरों की ऊँचाई पर, गुबरैला अभी भी अपने लक्ष्य की ओर बढ़ रहा है।
देखने में चाहे लगे वह अपना गोला आगे धकेल रहा है,
पर दरअसल वह उलटा होकर उसे पीछे खिसका रहा है।
उसे दिखाई नहीं दे रहा वह कहाँ जा रहा है पर उससे उसे कोई फ़र्क नहीं पड़ता।
उसका निश्चय उसके डील-डौल से कतई मेल नहीं खाता।
अब चूँकि उसे गोला मिल गया है, वह उसे बिलकुल नहीं छोड़ना चाहता...
चाहे विरोधी कितना भी बड़ा हो।
अथेना के दल ने कोई अंक बनाने की कोशिश नहीं की
पर उन्होंने गेंद को खेल से बाहर फेंक दिया है,
जिससे गुबरैले को फिर से उस पर कब्ज़ा करने का मौक़ा मिल गया है।
अथेना के परिवार को अपने कुछ पड़ोसियों से मिलने का मौक़ा बहुत कम मिलता है।
जब भी टेरापिन उनके आने की आहट सुनते हैं, वे इधर-उधर छिप जाते हैं।
पर तूफ़ान कई हफ़्ते पहले आया था
और पानी अब इतना कम हो गया है कि छिपने की कोई जगह नहीं बची।
किल्ली मछली भी खुद को निस्सहाय पा रही है।
यह जलाशय उसकी पूरी दुनिया रही है।
पर इतना थोड़ा पानी रहने के कारण, उसका समय लगभग ख़त्म हो गया है।
इस ताल की दावत में मची धमाचौकड़ी के कारण
उन सभी के कुचले जाने का ख़तरा है।
तो जो जा सकते हैं, वे निकल पड़ते हैं।
और यह सबका ध्यान अकर्षित करता है।
हाथी स्पर्श से संबंधित ज़िंदगी जीते हैं।
वे अपनी संवेदनशील सूँड़ और पैर इस्तेमाल कर किसी नई चीज़ की जानकारी प्राप्त करते हैं।
यहाँ कोई द्वेष नहीं है, केवल जिज्ञासा है।
हाथियों के समाज में आक्रामकता बहुत कम दिखती है।
यहाँ तक कि नर हाथियों में भी
जब वे प्रदेश की नमक चाटने वाली जगह पर अथेना के परिवार में सम्मिलित होते हैं।
उसके बजाय, अभिवादन होता है,
रुतबे को आराम से कबूला जाता है...
और फिर सहभाजन होता है।
खनिजों से भरी ज़मीन को खोदने के लिए अभ्यास की ज़रूरत होती है।
उसके लिए पैरों और सूँड़ में पूरा तालमेल चाहिए और फिर सांस पर नियंत्रण।
वेवे के लिए यह एक चुनौती है।
अगर वह ज़ोर से सांस लेता है, तो गुदगुदाती धूल सीधे उसकी नाक में घुस जाती है।
पर वह छींक रोकने के तरीके ढूँढ रहा है।
उससे उसका ध्यान इतना भटक जाता है कि क्षण भर को अपनी दोस्त से उसकी नज़र हट जाती है।
मीमी हमेशा भूखी दिखाई देती है,
फिर भी वह कभी देर तक दूध नहीं चूसती।
केवल यही वह समय है जब उसकी बड़ी बहन, मिली, दख़ल देती है
और वेवे को दूर रखने की कोशिश करती है।
क्योंकि माला बहुत दूध नहीं बना पा रही
और मीमी को हर घूँट की ज़रूरत है।
हर रोज़, दिन समाप्त होने तक, सब थक जाते हैं।
मादा बतख़ के पास यह जानने का कोई तरीक़ा नहीं कि स्टीवन अभी भी खोया हुआ है।
पूरे प्रदेश में, ज़्यादातर जलाशय पहले ही सूख चुके हैं
और अथेना अब बेचैन हो रही है।
वह अब जानती है कि उन्हें जाना होगा
पर उसे चिंता है कि मीमी शायद अभी उतनी ताक़तवर नहीं कि वह यात्रा कर सके।
वह ऐसी-ऐसी स्थितियों में फँस जाती है
जिनसे बाकी बच्चे आराम से निबट लेते हैं।
उसके दोस्तों के लिए, यह जानना मुश्किल होता है कि वह मुसीबत में है
या केवल बहुत थकी हुई है।
पर जब अथेना दहाड़ती है, "आगे चलो,"
तो हर किसी को मानना ही पड़ता है।
और एक शिशु हाथी के लिए, पीछे छूट जाने की संभावना से
अधिक बुरा और कुछ नहीं होता।
केवल अथेना को ही बदलते समय के आगमन का आभास नहीं हो रहा।
लगभग रातोंरात ही, बुल फ़्रॉग के नए परिवार की टाँगें निकल आई हैं
और अब वे पानी छोड़ कर भूमि पर ज़िंदगी शुरू करने के लिए मजबूर हैं।
उनकी खुशकिस्मती है कि उनकी नई हड्डियाँ अभी भी बहुत नरम हैं।
पर फिर भी तीन टन के हाथी के साथ वे अपनी किस्मत नहीं आज़माना चाहते।
अथेना ने अपने सूखे मौसम के आश्रय के लिए अभी प्रस्थान नहीं किया है
क्योंकि मीमी अभी पूरी तरह तैयार नहीं है।
उसे अपनी माँ के प्रोत्साहन की आवश्यकता है।
सूखे मौसम की शुरुआत हो जाने के कारण, अब उनके पास और कोई चारा नहीं है।
पर कभी-कभी, प्रकृति मुस्करा देती है
और जो उसने लिया था, वह वापस कर देती है।
आशा है, स्टीवन की अकेली बिताई हुई रात ने
उसे सिखा दिया है कि उसे अपने परिवार की कितनी ज़रूरत है।
आख़िरी नन्हे मेंढक अब तट पर आने के लिए तैयार हैं।
पर जो पहले निकले थे, वे बड़े हैं।
और वे इंतज़ार कर रहे हैं।
एक बुल फ़्रॉग की ज़िंदगी की सबसे बढ़िया शुरुआत के लिए
ज़रूरी है कि उसका मुँह बड़ा और रिश्तेदार छोटे हों।
इस प्रदेश में, बारिश के बिना बीते कई हफ़्तों ने अपना असर छोड़ा है।
पर अगर अथेना को आने वाले समय के बारे में कभी कोई शंका थी
तो इन झुँडों के आने से उसकी पुष्टि हो गई है।
जैसे-जैसे आसपास की धरती में पानी सूखता है, कुएली को अपनी जगह बदलनी पड़ती है।
उनका बवंडर की तरह आना काफ़ी भयावह है।
और वह एक दिन में उतना पानी पी जाएँगे जितना अथेना का परिवार एक हफ़्ते में पीता है।
जब तक वे आगे बढ़ते हैं, वे जलाशय को खाली कर चुके हैं।
अथेना का परिवार इस कीचड़ को सनस्क्रीन की तरह इस्तेमाल करेगा।
और यह किल्ली मछली के लिए अत्यावश्यक है
क्योंकि उन्होंने अपने अंडे मिट्टी में छुपा कर छोड़ दिए थे।
वे नन्ही-नन्ही मछलियाँ बन चुके हैं पर अभी अंडों में से नहीं निकले।
वे पानी के बाहर भी कई हफ़्तों तक जीवित रह सकते हैं।
तो जब अथेना का परिवार कहीं और जाएगा,
वे अपने साथ नन्हे-नन्हे मुसाफ़िर ले जाएँगे।
इस तरह, किल्ली मछली के बच्चे हाथियों पर सवारी कर
एक से दूसरे जलाशय में जाते हैं।
अथेना जानती है कि उसे अब तक निकल जाना चाहिए था
पर सबसे नज़दीकी स्थायी पानी क़रीब 100 मील दूर है।
और उसने इस आशा से देर की कि मीमी और ताक़तवर हो जाएगी।
माला अब इतनी रक्षात्मक हो गई है कि वेवे को भी पास नहीं आने देती।
मीमी की बड़ी बहन, मिली, उसे सांत्वना दे सकती है
पर दूध नहीं जिसकी उसे सबसे ज़्यादा ज़रूरत है।
केवल समय ही बताएगा कि अथेना का देर करने का फ़ैसला सही था या नहीं।
अब उसके पास कोई विकल्प नहीं बचा।
प्रदेश में कहीं पानी नहीं है
और उनके आगे भी सारे ताल सूख रहे हैं।
उन्हें उस आश्रय के लिए निकलना ही होगा।
माला और मिली अब एक साथ काम करते हैं।
अथेना चाहे जितना भी चाहे,
कुलमाता होने के नाते, वह परिवार से ज़्यादा मीमी की ज़रूरतों को महत्व नहीं दे सकती।
जब माला और मीमी पानी पीने जाएँगे,
अथेना बाकियों को खाने के लिए ले जाएगी,
क्योंकि उसे सबकी ज़रूरतें संतुलित करनी होंगी।
पानी के लिए मीमी की इतनी प्यास का एक ही मतलब है कि माला का दूध सूख गया है।
पर माला को यह नहीं पता।
वह जानती है कि एक कमज़ोर बच्चा आसानी से दलदल में फँस सकता है
और वह स्वाभाविक रूप से मीमी को पानी से दूर रखने का हर संभव प्रयास करती है।
मीमी ने अभी माँ का दूध छोड़ा नहीं है
तो अगर उसे दूध नहीं मिल रहा,
इसका मतलब उसे खाना नहीं मिल रहा।
कभी-कभी एक माँ को अपनी बेटी की मदद की आवश्यकता होती है।
परिवार इसीलिए तो होता है।
अगले दिन गरमी और ज़्यादा हो गई है
और अथेना की दुविधा बढ़ गई है।
वह मीमी को छोड़ कर नहीं जाना चाहती
पर वह अपने पूरे परिवार को भी ख़तरे में नहीं डाल सकती।
अथेना जानती है कि वे अंतिम ताल पर पहुँच गए हैं।
और आज वह भी सूख जाएगा।
एक टेरापिन भी यह महसूस कर रहा है और जब तक संभव है, वह मिट्टी को और गहरा खोदेगा।
वह सूखे मौसम में फँसने के बजाय पैर के नीचे आने का ख़तरा उठाना ज़्यादा पसंद करेगा।
माला कभी हिम्मत नहीं हारेगी।
पर आख़िरकार, मीमी का नन्हा सा दिल जवाब दे गया।
एक माँ के लिए, इससे बुरा कुछ नहीं हो सकता।
कभी-कभी, चाहे कितनी भी दुःखद हो, मृत्यु आपको मुक्ति दे देती है।
पर वेवे के लिए, अपनी दोस्त को खोना सबसे ज़्यादा कठिन है।
अथेना जानती है अब वह और देर नहीं कर सकती।
सूखे मौसम के आश्रय तक पहुँचने में तीन दिन लगेंगे।
और उसने इतनी देर कर दी है
कि रास्ते में उन्हें कहीं पीने को पानी नहीं मिलेगा।
रुक कर वेवे को सांत्वना देने का कोई समय नहीं है।
उनके पीछे, जहाँ जलाशय था,
वहाँ केवल नरम मैदान बचा है और गुबरैले को इसी की तलाश थी।
किल्ली मछली तो केवल एक याद बनकर रह गई हैं।
बुल फ़्रॉग ज़मीन खोद कर अगले कुछ महीने ज़मीन के अंदर बिताएगा।
स्टीवन को अंडे में से निकले दो महीने हो गए हैं।
और बतख़ के बच्चे अब पूरी तरह बड़े हो चुके हैं।
वे भी आश्रय की ओर जाएँगे।
उसी रास्ते से जिस रास्ते से हाथी गए हैं।
हर रोज़ अथेना कुछ देर के लिए रुकती है ताकि वे कुछ खा सकें।
अब वे वेवे से अधिक नरमी से पेश आते हैं।
प्रिन्सेस भी अधिक सहनशील हो गई है।
मिली के पास पिलाने के लिए दूध नहीं है,
पर वेवे का दूध चूसना उन दोनों को चैन देगा।
अथेना का प्रदेश से बाहर निकलने का रास्ता हाथियों के पथों का मन का नक्शा है
जो उसने अपनी माँ से सीखा था और कभी नहीं भूली।
उन्हें बंजर मैदानों से गुज़रना होगा।
पर वे अकेले नहीं चल रहे।
सभी उस आश्रय की ओर जा रहे हैं।
वह आश्रय एक जलाशय है जिसमें ज़मीन के नीचे से पानी आता है।
सूखे मौसम की चरम सीमा पर भी वहाँ सब के लिए पानी रहता है।
हाथियों के साथ, स्टीवन का परिवार भी शरणार्थी बनकर रहेगा।
वे यहाँ बारिश आने तक इंतज़ार करेंगे और फिर घर चले जाएँगे।
अथेना यहाँ सबसे सूखे वर्षों में ही आती है।
यही एक मौक़ा है जब उसके कुलमाता के ओहदे की बराबरी होती है।
यह सताओ है, इन सभी का राजा।
भव्य डील-डौल वाला एक हाथी।
यह एक शांत दानव है
जिसका सब सम्मान करते हैं।
वह पूरा साल बियाबान जंगल में रहा है
और अपने लिए कोई मादा ढूँढने के लिए इस मौक़े का इस्तेमाल करेगा ।
नुसू, अथेना के परिवार की एक युवा मादा है।
पर वह गर्भवती है।
मीमी की मौत के बाद पहली बार, वेवे ने मज़ा किया।
यह उसके लिए हाथियों के बाकी परिवारों के बच्चों से मिलने का मौक़ा है।
और जब वह खेल कर थक जाता है तो मदद करने के लिए उसका परिवार तो है ही।
जैसे-जैसे सूखा मौसम बढ़ रहा है, आश्रय में खाने की कमी होने लगी है।
तो हर शाम, अथेना के परिवार को खाने के लिए और दूर जाना पड़ता है।
हर बार बाहर जाने के बाद, उन सब का पानी के पास वापस आना ज़रूरी है।
यह उनकी जीवनदायी है।
पर इस कारण यह आश्रय से बँधे हुए हैं,
और यह बँधन धीरे-धीरे कसता जा रहा है।
उनमें बहुत कम शक्ति बची है क्योंकि लगभग सब कुछ खाया जा चुका है।
जो जगह आश्रय बन कर शुरू हुई थी, धीरे-धीरे कैद ख़ाने में परिवर्तित हो गई है।
जब बारिश नहीं आई,
तो जो सूखे मौसम के रूप में शुरू हुआ था, अकाल में बदल गया।
और उसके परिणामों और शिकारों की संख्या बढ़ने लगी है।
अथेना में यह जगह छोड़ने की हिम्मत नहीं है
क्योंकि चलने लायक दूरी पर और कहीं पानी नहीं है।
इस तरह के अकाल में प्यास नहीं बल्कि भूख मारती है।
उन सभी के साथ, देर-सबेर यही होने वाला है।
अपनी 50 साल की उम्र में, अथेना ने इतना बुरा अकाल कभी नहीं देखा।
उसको अब अपनी ज़िंदगी का सबसे कड़ा फैसला लेना होगा।
इस बार, उसके पूरे परिवार की ज़िंदगियाँ दाँव पर लगी हैं।
अगर वह वहीं रही तो वे भूखों मरेंगे।
पर अगर वह गई और समय का गलत अंदाज़ा लगाया
तो वे सब प्यास से मर जाएँगे।
नतीजा चाहे जो भी हो, ज़िम्मेदारी केवल उसी की है।
इतना भरोसा है उन सबको उस पर,
कि जब वह वापस अपने प्रदेश में जाने का फैसला लेती है, तो कोई नहीं झिझकता।
क्योंकि वह उनकी कुलमाता है।
वे उसके पीछे कहीं भी जाएँगे।
वापस उनके प्रदेश में, स्थिति बेहतर नहीं है।
जलाशय वाली जगह पर, जो ज़मीन खोद कर अंदर रह रहे थे, जीवित हैं पर दफ़न हैं।
निलंबित प्राणवत्ता की स्थिति में कैद।
इन सभी के लिए, यह सम्मोहन तभी टूटेगा
जब बारिश होगी।
बंजर मैदानों में,
वेवे को धूप से बचाने की परिवार अपनी पूरी कोशिश करता है।
पर उनके एक कदम के बदले उसे दो कदम चलने पड़ते हैं।
और उस पर उसका असर तो पड़ता ही है।
जब अथेना आख़िरकार रुकती है,
तो वह खाना ढूँढने के लिए नहीं, बल्कि किसी अपने को याद करने के लिए।
कुछ क्षणों के लिए, सब अकाल भूल जाते हैं
और मिल कर, जो था उसे याद करते हैं।
और यह कि उनके जैसा होने का क्या मतलब है।
जहाँ वे जा रहे हैं, वह जगह अभी भी अकाल की चपेट में है।
जब प्रदेश केवल एक ही दिन की दूरी पर है
तो केवल एक ही चीज़ है जो अथेना को रोक सकती है।
लगभग दो साल तक गर्भ में रखने के बाद,
नुसू ने अपने शिशु को जन्म दिया है।
उसका बच्चा एक मादा है।
वह कुछ नहीं जानती उसने किन हालातों में जन्म लिया है।
उसकी प्राथमिकता है अपना पहला खाना ढूँढना।
हमेशा की तरह, वेवे दोस्ती करने को उत्सुक है।
चाहे ऐसा लगे कि जन्म लेने के लिए यह सबसे बुरा समय है।
पर अथेना बेहतर जानती है।
हज़ारों सालों से, लोग सोचते रहे हैं कि उसकी नस्ल वाले बारिश बुला सकते हैं।
सच तो यह है कि उसे आभास हो जाता है
जब बारिश 100 मील की दूरी पर होती है।
प्रदेश को फिर से संतुलित करने का एक ही तरीका है।
उन्हें बहता हुआ पानी देखे एक साल बीत चुका है
और उसे देख कर उन्हें झटका लगता है।
अफ़्रीका में, बारिश की शुरुआत में जन्म लेना सौभाग्य का प्रतीक माना जाता है।
क्योंकि बारिश हमेशा खुशी मनाने का कारण होती है।
एक बार फिर हाथियों के पथ, पानी के लिए, जलाशयों को भरने का रास्ता बनाएंगे।
भूमि के नीचे सोने वालों के लिए, बारिश उठ जाने की पुकार है।
जैसे हर मुस्कान किसी चेहरे पर अपना प्रभाव छोड़ जाती है,
उसी तरह हर यात्रा इस महाद्वीप पर अपना ठप्पा छोड़ जाती है।
बतख़ के बच्चे अभी भी आपस में बहुत क़रीब हैं।
पर थोड़े ही समय में वे अपने लिए साथी ढूँढना शुरू कर देंगे।
और बिलकुल अपने स्वभाव के मुताबिक, स्टीवन अंत में और सबसे देर से पहुँचा है।
कछुए की प्रेमकहानी बहुत धीमी गति से चली,
पर आख़िरकार उसे स्वीकार कर लिया गया है।
एक बार फिर, यह जलाशय इन सभी के लिए जीवनदायी बनेगा।
वेवे के लिए घर जैसी कोई जगह नहीं है।
और उसे बाँटने के लिए एक नए दोस्त से बढ़कर तो कुछ भी नहीं है।
भीषण अकाल भयंकर बारिश लाते हैं।
और प्रदेश की नई पैदावार कई अन्य परिवारों को अपनी ओर ऐसे तरीके से खींचती है
जैसा कई दशकों से नहीं हुआ है।
कुछ दिनों के लिए उनका एक बहुत बड़ा झुँड बन जाता है, 1,000 संख्या वाला।
धरती पर उनकी नस्ल का सबसे बड़ा जमाव।
यह यात्रा वेवे और प्रिन्सेस को क़रीब ले आई है।
और साथ ही यह उस ज्ञान को अर्जित करने की राह पर पहला कदम था
जो पूरी ज़िंदगी, जीने में उनकी मदद करेगा।
कई और अकालों का उन्हें सामना करना होगा
पर अथेना का परिवार इस असाधारण कुलमाता को कभी नहीं भूलेगा
जो उन्हें यहाँ से बाहर लेकर गई... और फिर वापस घर लेकर आई।
ऐसे विशालकाय हाथी मुट्ठी भर ही बचे हैं।
आज, इस महाद्वीप का यह छोटा सा कोना अभी भी उनका है।
यह हमें बीते समय की याद दिलाता है...
जब पूरा अफ़्रीका उनका था।
सताओ और अथेना की याद में
सताओ
इस फ़िल्म के निर्माण के दौरान शिकारियों के हाथों मारा गया
वह दुनिया का सबसे विशालकाय हाथी था
अथेना
अंतिम बार अपने परिवार को प्रदेश से बाहर लेकर जाते हुए देखा गया
हाथियों के बारे में और कैसे आप उनकी मदद कर सकते हैं, इस विषय में और पता लगाएँ
हमारे दोस्त और गुरु ऐलन रूट की याद में समर्पित
उपशीर्षक अनुवादक: मृणाल अग्रवाल